L 258/10
RO
Jurnalul Oficial al Uniunii Europene
5.10.2022
42.
observă că, în prezent, nu există panouri fotovoltaice pe niciuna dintre clădirile Parlamentului din Strasbourg, deoarece accentul a fost pus pe mijloace mai eficiente de economisire a energiei, și anume prin instalarea de noi pompe de căldură foarte eficiente; constată că studiile de fezabilitate pe baza cărora s-a decis să nu se instaleze panouri solare pe acoperișurile din Strasbourg datează din 2011 și reiterează că prețurile la panourile solare au scăzut cu peste 80 % din 2010; invită Biroul să evalueze instalarea de panouri fotovoltaice până în 2023, ținând seama de fezabilitatea tehnică și de raportul cost-eficacitate;
43.
salută instalarea de pompe de căldură și sisteme de cogenerare în clădirile din Strasbourg și Bruxelles pentru a produce energie și căldură din surse regenerabile; salută, de asemenea, faptul că noua clădire Adenauer din Luxemburg a fost construită folosind cele mai moderne tehnici de mediu disponibile, inclusiv energia geotermală și solară și utilizarea deplină a luminii naturale; invită Parlamentul să mărească în continuare ponderea energiei din surse regenerabile în mixul său energetic și, în special, producția de energie și să elimine treptat combustibilii fosili cât mai curând posibil; invită Parlamentul să publice certificatele energetice ale tuturor clădirilor Parlamentului;
44.
reamintește că soluțiile eficiente de iluminat sunt un factor esențial pentru sustenabilitatea clădirilor; salută faptul că înlocuirea iluminatului existent cu lămpi cu LED-uri cu consum redus de energie este evaluată ori de câte ori este posibil și fezabil în clădirile Parlamentului; regretă că nu toate birourile din cele trei sedii ale Parlamentului sunt echipate cu detectoare de mișcare și că se pare că detectoarele de mișcare din mai multe birouri din clădirea Spinelli nu funcționează; invită Parlamentul să se asigure că sunt instalate detectoare de mișcare pe deplin funcționale ori de câte ori este fezabil, pentru a reduce consumul de energie;
45.
salută faptul că extinderea grădiniței Wayenberg din Bruxelles, finalizată în septembrie 2020, este prima clădire pasivă a Parlamentului; invită Biroul să inițieze, în 2022, studii tehnice pentru a identifica posibilități suplimentare de reducere în continuare a consumului de energie și de creștere a producției de energie din surse regenerabile și să le pună în aplicare cât mai curând posibil;
46.
reamintește că aproape două treimi din amprenta de carbon a Parlamentului provine din transportul de persoane; solicită să se reflecteze asupra extinderii telemuncii voluntare la mai multe zile și funcții, ori de câte ori este relevant și cu condiția ca aceasta să nu perturbe activitatea parlamentară; fără a uita importanța prezenței fizice, reamintește că Parlamentul a introdus grupuri de lucru privind activitatea viitoare a Parlamentului; solicită Parlamentului să țină seama de concluziile grupurilor de reflecție; solicită să se acorde prioritate modurilor de transport cu emisii reduse de carbon pentru misiuni, după caz;
47.
salută trecerea treptată la vehicule cu emisii zero în flota de autovehicule de serviciu a Parlamentului; solicită ca flota de autovehicule de serviciu să fie complet electrică până cel târziu în 2024;
48.
solicită creșterea corespunzătoare a numărului de stații de încărcare a vehiculelor electrice, în conformitate cu cererea actuală și cea așteptată în viitorul apropiat; solicită locuri suplimentare de parcare pentru biciclete; solicită crearea unor locuri de parcare adecvate pentru bicicletele de marfă, pentru a asigura că locurile de parcare pentru biciclete obișnuite sunt accesibile utilizatorilor de biciclete obișnuite;
49.
constată că risipa alimentară a Parlamentului s-a ridicat la 0,055-0,068 kg per masă servită între 2018 și 2020; salută eforturile Parlamentului de a reduce risipa alimentară prin strângerea și livrarea alimentelor rămase organizațiilor „de primă linie” care le livrează persoanelor aflate în nevoie; invită Parlamentul să continue să exploreze modalități de reducere și mai mult a risipei alimentare;
50.
salută introducerea unei game mai largi și mai sustenabile de opțiuni alimentare, inclusiv introducerea unei varietăți mai mari de produse vegetariene și vegane, în cantinele Parlamentului; sugerează o creștere a varietății meselor vegetariene și vegane servite în cantinele Parlamentului; solicită, de asemenea, ca în fiecare zi să fie disponibilă cel puțin o opțiune de mâncare proaspătă fără gluten și ca informațiile nutriționale și privind alergiile să fie afișate vizibil pe cartonașele de lângă punctele unde se servește mâncarea;